runetrust/blame-folketinget-dk huggingface dataset:
Holger K. Nielsen (SF), 1998-06-03:
Jamen jeg er da helt med på, at det er vigtigt at få en lovgivning om det her, men jeg synes stadig væk, at én ting er en lovgivning om rammerne for PET og en anden og nok så vigtig ting er, at man får mulighed for efterfølgende at kontrollere, at PET faktisk holder sig inden for rammerne.
Søren Kolstrup (EL), 2000-04-26:
Men kan ministeren ikke være enig i, at det var ønskeligt, hvis man allerede nu kunne begynde at rejse nogle krav, også i forbindelse med de forsøg, der ligger, for det er vel ikke udelukkende ved ATC, at der er monopol på den specielle konstruktion, man så er ved at lave?
Thor Pedersen (V), 2006-09-07:
Så det er et enten-eller, enten ønsker hr. Jan Petersen detailstyring – og det er den bane, hr. Jan Petersen betræder – eller også accepterer han vilkårene for rammestyring, nemlig at der er penge nok i rammen under et, og det siger den part, jeg har indgået aftale med, at der er.
Mai Villadsen (EL), 2022-03-22:
Når der skal laves en særlov for at hjælpe ukrainske flygtninge, så de ikke får taget deres smykker ved grænseovergangen, og så de kan gå på arbejde og gå i skole med det samme i stedet for at sidde og blive nedbrudt på et asylcenter, synes jeg, at det udstiller, at vi har en skæv og for stram udlændingelovgivning og flygtningelovgivning i Danmark.
Ole Birk Olesen (LA), 2015-01-22:
Så når man nu udvider paletten og siger, at de almennyttige boligforeninger også skal have mulighed for at gøre noget andet end at varetage boligformål, giver man så muligheden for, at hvis de vælger at gøre det, herunder hvis de presses af kommunerne til at gøre det, er der færre midler tilbage til at varetage det egentlige formål, som er boligformål.
Carl Holst (V), 2017-11-23:
Jeg vil godt spørge ordføreren om noget: Anerkender ordføreren ikke, at der er mærkbar forskel, fra før man indførte budgetloven og til efter, i forhold til om der er budgetoverskridelser i kommunerne, hvorfor man netop kan sige, at budgetoverholdelsesdelen i kommunerne er forbedret med budgetloven og skaber den tryghed, der skal til for at kunne drive den offentlige sektor på en måde, så man undgår stop and go, altså store besparelser og store overskud, og får mere sikker drift nu med budgetloven?
Yildiz Akdogan (S), 2011-05-25:
Spørgsmålet lyder: Er ministeren tilfreds med, at det er under 5 pct. af alle faste bredbåndsabonnementer, der giver brugeren mere end 30 Mb/s, når Danmark gerne vil defineres som et højhastighedssamfund, jf. artiklen fra Comon.dk den 18. maj 2011 om Danmarks højhastighedsnet?
Kirsten Brosbøl (S), 2014-11-25:
Men som sagt stiller det store offentlige engagement selvfølgelig nogle krav også til forvaltningen af fonden og dens midler, og derfor er jeg glad for, at vi i fællesskab med fondene har fundet en rigtig god balance imellem uafhængigheden og så de krav, vi stiller til forvaltningen af fonden, for trods sin private karakter er fonden jo så med det her lovforslag underlagt nogle forvaltningsmæssige krav, som normalt gælder for den offentlige forvaltning.
Kristian Thulesen Dahl (DF), 2012-01-18:
Man angiver vel, at man frem til 2015, hvis vi tæller effektiviseringerne væk, ville få 8,5 mia. kr. mere til forbrug ude i kommunerne, og så spørger jeg bare finansministeren: Er det rigtigt forstået, at det skal kommunerne ikke længere regne med, at der har man efter valget sadlet om, så man nu har et forsigtighedsprincip, som bliver det vigtigste i forhold til alt, og at kommunerne nu bare må se i øjnene, at der ikke bliver den fest, som de havde regnet med, at det ikke bliver de ekstra penge, som »Fair Løsning« angav at kommunerne ville få, hvis Socialdemokratiet kom til magten?
Claus Hjort Frederiksen (V), 2010-11-24:
Som vi hørte før fra en partifælle til hr. Jonas Dahl, er der naturligvis også grænser for, hvor mange penge kommunerne ville kunne bruge under en S-SF-ledet regering. Så det forekommer mig altså lidt mærkeligt at ville fremstille virkeligheden på den måde, at regeringen har pålagt kommunerne besparelser.
Betina Kastbjerg (DD), 2024-02-20:
Tilbage i 2018 foreslog Socialdemokratiet med deres helhedsplan for dansk udlændingepolitik, »Retfærdig og realistisk«, en revision af Schengenreglerne, med henblik på at det i fremtiden skulle være de enkelte medlemslande, der selv kan bestemme, hvornår og hvor længe de ønsker at kontrollere deres grænser.
Rune Lund (EL), 2006-11-16:
Og jeg ved godt, at der er mange partier, der i dag har sagt, at det bestemt ikke er tilfældet, og at man bestemt ikke har taget nogen beslutninger, men det er den beslutning, man reelt tager, hvis man smider 2 mia. kr. ekstra i udviklingen af Joint Strike Fighter, JSF.
Ole Sohn (SF), 2004-12-09:
Det andet er, at man står over for at gennemføre en stor kommunalreform, og derfor mener jeg, det er utrolig vigtigt at høre, hvad Socialdemokraterne mener med hensyn til at sikre de offentligt ansatte en reel jobgaranti, som gør, at de kan føle sig trygge under de omskiftelser, der nu står for døren.
Josephine Fock (ALT), 2016-01-22:
Og for at bruge ordførerens eget udtryk om at holde tungen lige i munden, så synes jeg vi skal holde tungen lige i munden, i forhold til hvad det er, det her lovforslag skal bruges til, og det er jo at skærpe straffen for at begå voldtægt mod mindreårige.
Gitte Lillelund Bech (V), 2000-03-21:
Noget af det, som vi har kigget på undervejs i overvejelserne om beslutningsforslaget, er bl.a., hvordan man gør det på forskellige universiteter, og både på Københavns Universitet, på Handelshøjskolen i København og på Aarhus Universitet har man netop de her overvejelser om at sætte fokus på videnskab, på de historiske og de etiske sammenhænge og på baggrunden for nutidens forskning.
Trine Pertou Mach (EL), 2023-04-19:
Det, som af den israelske regering og det israelske militær bliver kaldt en håndtering af en situation, hvor der var palæstinensere, der havde barrikaderet sig med køller og fyrværkeri, var jo af andre udlagt som det, som i hvert fald i mine øjne formentlig er tættere på sandheden, nemlig at det var en række palæstinensere med israelsk pas, som befandt sig i moskéen for at bede, fordi det er en tradition, at man også gør det om natten under ramadanen.
Per Clausen (EL), 2006-05-19:
Med udgangspunkt i det kombiscenarie, som Teknologirådet har fremlagt, og som ville føre til en halvering af olieforbruget og en halvering af CO2-udslippet inden 2025, vil jeg gerne spørge fru Tina Petersen, om det er hendes opfattelse, som det jo – sådan måtte jeg opfatte diskussionen, vi havde i går – var de fleste andres opfattelse, at der er tale om et både teknisk og økonomisk realiserbart scenarie, om fru Tina Petersen er enig i det, og om hun synes, det er en fornuftig målsætning at have.
Ole Sohn (SF), 2004-04-23:
Det er også derfor, vi igennem generationer har udviklet offentligt finansierede institutioner som biblioteker, museer, kulturhuse m.v. Derfor vil jeg sige, at det, der er det afgørende, er, at kulturpolitikken bygger på et fundament, der sikrer tilstedeværelsen af en fri og uafhængig kunst, fordi det er det altafgørende for samfundet, og at den understøtter et veludviklet og mangfoldigt kulturliv.
Nikolaj Amstrup (ALT), 2017-10-24:
Også dette lovforslag er blevet grundigt gennemgået af ordførere fra alle vinkler, og jeg vil sige, at vi jo rent faktisk også synes, at der i lovforslaget er en forbedring af smileyordningen, men samtidig mener vi også, at hr. Christian Juhl har en pointe: Smileyordningen har ikke virket efter hensigten.
Per Stig Møller (KF), 2005-04-06:
I erklæringen fra EU-Kina-topmødet i december lægges der op til et styrket samarbejde på menneskerettighedsområdet, og senest har Kina i menneskerettighedsdialogen med EU her i februar bekræftet det styrkede menneskerettighedssamarbejde – herunder på områder, som vi fra dansk side har arbejdet for – samarbejdet med FN’s menneskerettighedsmekanismer og ratifikation af FN’s konvention om borgerlige og politiske rettigheder så snart som muligt.
Morten Østergaard (RV), 2006-09-07:
Også for socialdemokrater kan pengene kun bruges en gang, og med hensyn til den milliard kroner, som nu bruges på at sætte taksterne ned, valgte Socialdemokraterne jo med åbne øjne at stemme nej til det radikale ændringsforslag, som sagde: Lad da i det mindste kommunerne selv bestemme, om de vil bruge milliarden på ekstra service eller på at sætte taksterne ned.
Tina Nedergaard (V), 2014-09-09:
Jo, der er områder, som Venstre kan få øje på, som har brug for midler, bl.a. retsområdet, hvor vi afsætter flere penge til politiet, og sundhedsområdet, hvor vi mere end matcher regeringens forslag – selv om regeringen jo altså gældsætter mere, end vi gør.
Simon Kollerup (S), 2020-03-31:
Den Nordiske Investeringsbank ejes af de fem nordiske og af de tre baltiske lande i fællesskab, og vi har et fælles ansvar for at sikre, at banken har de bedste rammer for at hjælpe nye og eksisterende kunder – og kunderne er altså danske, øvrige nordiske og baltiske virksomheder – så sikkert gennem coronakrisen som muligt.
Mette Frederiksen (S), 2021-03-02:
Det gælder to finanslovsforhandlinger, det gælder store klimaaftaler, som jo for mange aftalers vedkommende har det tilfælles, at vi både har fået reduceret CO 2 -udledningen på den korte bane, men også har fået lagt en sti i forhold til mere langsigtede investeringer i, hvad der er nødvendigt.
Sonja Mikkelsen (S), 1999-11-19:
Det kan jeg ikke svare konkret på i dag, men jeg kan sige, at jeg har bedt styrelsen for BornholmsTrafikken, der jo som bekendt har amtsborgmesteren for Bornholm i spidsen, om at vurdere, hvilket problem, der eventuelt opstår efter den 1. april for godstransporten på Bornholm, og jeg har også bedt dem om at komme med en indstilling til, hvordan man i givet fald kan løse problemerne.
Jens Heimburger (KF), 2000-03-16:
Jeg er bange for, at der vil opstå, lad os kalde det en boomerangeffekt, og at vi vil få det modsatte ud af det. Vi vil derfor gå imod lovforslaget, som det ligger nu. Der er en række andre ting, der bliver påpeget, om smidighed og andet, som er udmærket, men som helhed vil vi ikke kunne støtte forslaget.
Jes Lunde (SF), 2000-05-17:
I al overskuelig fremtid tror vi, det er det klogeste at føre den fastkurspolitik, vi er også tilhængere af, at der er styr på betalingsbalance, statsfinanser og inflation osv. her i Danmark, og vi har i øvrigt vist gennem en stribe finanslovforlig og gennem en stribe skatteaftaler, at det er vi villige til at gøre meget for.
Lise Bech (DD), 2025-05-22:
I første halvdel af 2024 var der i alt 55 pct. unge, som blev erklæret uegnet, og det er alligevel en stor andel, som stadig har mulighed for at søge optagelse i hjemmeværnet, der vel at mærke foretager en konkret, individuel vurdering.
Lars Løkke Rasmussen (V), 2014-10-09:
Måske ordføreren i øvrigt også skulle stille spørgsmålet til regeringen, for med den slaphed, der er i asylpolitikken, med det pres, der er på landets grænser, får regeringen jo kæmpe udfordringer, for en stor del af den regning betales jo via udviklingsbistanden.
Sophie Hæstorp Andersen (S), 2011-05-18:
Man har haft ansvaret lige siden 2001, og kigger vi på tabel 2 i det her om belægningsprocenter, kan vi se, at på de medicinske afdelinger, der har med mave-tarm-sygdomme at gøre, har man haft permanente overbelægninger, altså gennemsnitlige belægninger på 111 pct., 133 pct., 118 pct., 117 pct., 112 pct., 106 pct., 105 pct., 105 pct., 106 pct.
Tove Videbæk (KRF), 1998-12-04:
På dette område ville det være godt, om ministeren på en eller anden måde kunne vejlede disse kommuner lidt kraftigt. Vedrørende lovforslag L 112: I dag er det sådan, at unge under 25 år i nogle tilfælde kan få flere penge, hvis de i en sammenhængende periode på 18 måneder har haft indtægter, der pr. måned overstiger 6.998 kr., og det er denne mulighed, forslaget vil fjerne.
Lars Løkke Rasmussen (V), 2009-02-04:
De stilleskruer, der indgår i vores overvejelser, er, at en del af kommunernes udgifter vil være omfattet af den direkte statslige refusion; det er, at kommunerne bliver kompenseret via statstilskuddet på linje med bloktilskuddet; det er, at det her omfattes af budgetgarantien, og derudover overvejer vi, hvordan der kan tages særskilt hensyn til situationer, hvor mange arbejdspladser nedlægges på samme tid i en kommune, altså hvor der er en helt ekstraordinær udvikling i ledigheden i en kommune.
Kenneth Kristensen Berth (DF), 2019-02-07:
Så er det helt fint, at man kan lave en aftale, hvor man sanktionerer i forhold til de lande, så længe der er tale om en mellemstatslig aftale, og så længe det ikke er noget, der f.eks. er lavet i et andet regi, som forpligter medlemslandene på en måde, der gør, at de ikke kan komme ud af det igen.
Rasmus Jarlov (KF), 2016-02-25:
Det kan jo så bygge på en fejl – det er fair nok, at der bliver begået fejl – men når man så bliver gjort opmærksom på fejl, er det vigtigt, at man retter op på dem, det er vigtigt, at man korrigerer dem, og det er vigtigt, at man villigt derefter så fremlægger et retvisende billede af de konsekvenser, som ikke er kommet rigtigt frem til at starte med.
Eyvind Vesselbo (V), 2006-02-02:
Vi har altså ikke den strategi, som Socialdemokratiet og den tidligere regering havde, at vi bare fyrer en masse beslutninger af, en masse grænseværdier og ting og sager, uden at vide, hvad det er, man foretager sig, og uden at vide, hvad det koster dansk erhvervsliv og den danske befolkning.
Per Stig Møller (KF), 2007-03-22:
Der vil jeg bare lige til fælles information sige, at i genopbygningsbistand har vi jo altså rent faktisk bevilget 1 mia. kr. allerede siden 2002 – det var jo ideen fra starten, at vi kørte alle tre spor – på det humanitære område har vi fra 2002 til 2009 bevilget 410 mio. kr., og så skal jeg lige nævne, at der til ngo-bistanden er bevilget 200 mio. kr. for samme periode.
Line Barfod (EL), 2005-12-08:
Der kan man bl.a. læse om en, der fortæller, at julen gør pokkers ondt, for uanset hvor nøjsom man er, kan det altså knibe med at lægge penge til side til børnene, når der også skal være til pebernødder, vaniljekranse, appelsiner og julekalendere, og hvad der ellers hører til.
Hans Kristian Skibby (DF), 2011-12-21:
Der vil jeg da gerne spørge ordføreren: Når der nu står i den her ganske klare redegørelse fra finansministeren, at vi mister 4.000 job med den her finanslov frem til 2019, med de her planer, som der er, vil ordføreren så ikke kommentere, hvorfor han ligefrem siger tillykke til Danmark?
Pia Gjellerup (S), 1998-01-14:
Udgangspunktet for drøftelse af »sager« - som vi jo i gåseøjne kalder det her i Folketinget - var tidligere, og her taler jeg om 20-30 år tilbage i tiden, en mere politisk betonet stillingtagen, som hvilede på en åbenlyst politisk holdning til sagens indhold.
Finn Sørensen (EL), 2017-05-10:
Det er et spørgsmål, man må stille sig selv, også fordi de civile domstole jo i nogle principielle sager har godkendt Ankestyrelsens afgørelser på det her felt, altså hvor Ankestyrelsen har fået medhold i, at det sådan set var i orden at sende borgerne ud i de her forløb eller tvinge dem til et minifleksjob af ganske få minutters eller få timers varighed om ugen.
Bent Hindrup Andersen (EL), 1998-02-04:
Og for at følge det op, hr. Jørn Jespersen sagde: Hvad er der i vejen for, at man udsteder regler i form af bekendtgørelser eller lovgivning for en ensartet vurdering, for analysemetoder og for ensartede regler for oplysninger om navne på virksomheder og andre ting.
Villy Søvndal (SF), 2004-11-16:
Det er dog fantastisk, at man ikke kan få et regeringsmedlem til at tage ansvar for den situation, at man har sat mennesker, der i forvejen var på meget lave sociale ydelser, ned på endnu lavere sociale ydelser og dermed genindført en ny form for fattigdom, som vi troede vi havde vendt ryggen til i det her samfund.
Kim Andersen (V), 2001-05-15:
Nuvel, hvis det er tilfældet, fortæller det så i virkeligheden ikke mere om BNP og mere om, hvor stort BNP er? Endelig mener jeg at kunne erindre, at den radikale skatteordfører, hr. Anders Samuelsen, rent faktisk har talt om, at det samlede skattetryk er svagt stigende.
Peter Skaarup (DF), 2006-12-05:
Hvis vi ikke havde foretaget os noget, som jeg må sige jeg i høj grad mistænker Enhedslisten for at ville have gjort, så kunne vi måske for alvor gøre op, om Danmark er blevet et tryggere sted at leve, så det kunne være interessant at gøre boet op, hvis man kunne gøre det i forhold til det.
Ole Stavad (S), 2007-03-29:
Det, vi er optagede af i den her debat, er, at der, selv om vi har skattestoppet, også med en socialdemokratisk ledet regering i den kommende periode, og fastholder det i den kommende periode, mens vi forbereder ændringer efter et kommende valg igen, er plads til ordentlig velfærd til borgerne.
Mattias Tesfaye (S), 2018-04-04:
Hvis nu en kommune siger, at de har et ønske om, at børnene i deres kommune skal gå i daginstitution på tværs af etniske og religiøse skel, og at de derfor sørger for at blande børnene, så man ikke har en børnehave med 50 børn med dansk familiebaggrund og en anden børnehave med 50 børn med udenlandsk familiebaggrund, men at de blander børnene, så man har fifty-fifty hvert sted, er Enhedslisten så principiel modstander af, at en kommunalbestyrelse træffer sådan en beslutning?
Esben Lunde Larsen (V), 2016-04-08:
Jeg tror, at vi alle sammen er optaget af det forhold, som ordføreren adresserer, men jeg synes også, at det er enormt vigtigt at understrege, og det er sådan gået igen i flere af de spørgsmål, ordføreren har stillet i dag, at det jo er et enormt farligt stof.
Runa Friis Hansen (EL), 2024-04-10:
Vi vil gerne have en mere rimelig og først og fremmest mere solidarisk fordeling af udgifterne, så vi fjerner det, som i dag gør, at kommunerne jo på mange måder sætter økonomien over borgernes behov, og så vi fjerner det faktum, at det i dag kan betale sig for kommuner at føre en mangelfuld og fejlagtig sagsbehandling.
Gitte Lillelund Bech (V), 2008-11-25:
Jeg må bare spørge fru Mette Frederiksen: Når fru Mette Frederiksen siger, at det her er regeringens discountløsning, hvordan kan det så være, at den madpakke, som tilsyneladende blev vist frem her - jeg håber i hvert fald ikke, at det danner præcedens i Folketingssalen, at man tager rekvisitter med på talerstolen - sådan set er besluttet i Hvidovre Kommune, der er socialdemokratisk?
Jens Rohde (V), 2001-05-18:
Det er meget fint, at man fastholder, at der skal være nogle sendemuligheder i hver enkelt kommune eller i hver enkelt by, eller hvordan det nu skal hænge sammen, men dem kan man jo holde nede på de 30 W og så sige, at her giver vi de rigtige lokalradioer mulighed for at sende deres lokale stof.
Peter Skaarup (DF), 2004-03-30:
For det første med hensyn til EU-præsidenten: Er det virkelig Venstre, der vil kæmpe for, at vi skal have en EU-præsident, samtidig med at man strøg det punkt i sit eget valgprogram, da man havde opstillingsmøde til Europa-Parlamentet? Samtidig vil jeg også godt spørge i forhold til kommissærerne: Er det for enhver pris, at Venstre vil have en aftale om forfatningen?
Torsten Gejl (ALT), 2019-12-05:
Hvis det nu skulle gå så vidt, at det ikke lykkedes for ordføreren at få det igennem sådan lige her om hjørnet, kunne man så ikke forestille sig, at LA stemmer for, at vi afskaffer gensidig forsørgelsespligt dér, hvor det har den konsekvens, at det ikke kan betale sig for danskerne at arbejde – og dermed heller ikke betale skat?
Frank Jensen (S), 2001-01-25:
Vi er at finde, når det drejer sig om at værne om den grundlæggende frihed, som foreninger har til at bestemme over egne midler, men vi vil gerne give den mindretalsbeskyttelse, som loven i dag giver det enkelte medlem, at det ikke kommer til at bidrage af sine egne kontingentmidler direkte til at støtte et politisk parti.
Lars Kramer Mikkelsen (S), 2004-04-13:
mange ting på hjertet i de her sager, men han stiller så lange spørgsmål, at det er svært at nå at svare på dem. Jeg må sige, at det er min oplevelse, at der i det her forslag til vedtagelse, som er fremsat, står, at vi opfordrer regeringen til direkte og gennem EU at gøre netop det, som EU siger, nemlig arbejde for, at der findes politiske løsninger.
Johanne Schmidt-Nielsen (EL), 2015-12-08:
Nu vil regeringen og de andre partier bag lovforslaget så alligevel indføre transportøransvar ved Schengens indre grænser, og det er så ikke i strid med Danmarks EU- og Schengenforpligtelser, fordi transportøransvaret kun skal indføres, når der er indført grænsekontrol som følge af en alvorlig trussel.
Christoffer Aagaard Melson (V), 2022-04-06:
Den eneste grund til, at de ikke lægger sag an mod Udlændingestyrelsen, er, at der er 18 måneders ventetid i boligretten, og derfor giver det ikke mening for dem at bruge skatteborgernes penge på en sag, der alligevel ikke når at komme for retten, inden lejemålet er blevet opsagt.
Mai Mercado (KF), 2018-02-06:
Men selv om det på alle måder er uhyggelig læsning, bidrager rapporter som Godhavnsrapporten og »Anbragt i historien« med en viden, som skal sikre, at vi ikke gentager fortidens fejl, for det siger sig selv, at vi skal gøre alt, hvad der står i vores magt, for at andre børn og unge ikke ender i samme udsatte situation, og vi skal naturligvis sørge for, at de børn og unge, vi som samfund må tage os af, får den bedste hjælp og den bedste støtte til at komme videre i livet på en god måde.
Jesper Langballe (DF), 2004-03-10:
Ja, der er jo ingen tvivl om, at situationen længe har været sådan, at stod det til Venstre og Dansk Folkeparti, så ville Det Mellemkirkelige Råd blive nedlagt. Det er udmærket, synes jeg, at ministeren minder om historien om den modstand, der var fra Venstres side mod rådets oprettelse.
Martin Lidegaard (RV), 2019-10-24:
Det kan også være selvstændige lande, som hr. Peter Seier Christensen er inde på, men jeg er glad for, at Enhedslisten ikke udelukker det, fordi jeg tror, at vi er i et generelt geopolitisk mønster, hvor USA vil efterlade nogle magttomrum i vores naboområder, hvor jeg ikke kan se andre end EU.
Anne Baastrup (SF), 2011-03-22:
Hvis regeringen har været så voldsomt imod, at der kommer en havvindmøllepark eller noget andet – jeg ved ikke, hvad det er, Københavns Kommune har af ambitioner – forstår jeg ikke, hvorfor man så ikke havde bemærkninger eller indsigelser i den første høring, som Københavns Kommune lavede om lige præcis det her.
Lene Espersen (KF), 2006-04-04:
Det fremgår af bemærkningerne til forslaget, at man forestiller sig en ordning som i Tyskland, hvor biler med campingvogne må køre 100 km/t., hvis vogntoget er særligt godkendt og opfylder en række betingelser vedrørende bl.a. vægt, bremser og dæk.
Carolina Magdalene Maier (ALT), 2017-05-17:
Så det vil sige, at når vi så alle sammen får det her brev fra miljøerne, fra de her seks organisationer, og i øvrigt også har talt med dem undervejs og hørt deres bekymringer over, at de ikke er blevet inddraget – eller at inddragelsen måske har været lidt mere proforma, end den har været reel – så er ministerens svar, at det er udtryk for, at de her organisationer har misforstået graden af inddragelse?
Morten Østergaard (RV), 2011-03-22:
Jeg vil opfordre til, at ministeren måske allerede i dag giver et tilsagn om, at man meget hurtigt og måske allerede under udvalgsbehandlingen gør klart, hvordan man har tænkt sig at rådgive virksomhederne i, hvordan de håndterer den her type ordninger.
Carsten Bach (LA), 2019-02-26:
Som jeg også indikerede i min ordførertale, betragter vi det som værende noget af det mest formålstjenlige i forhold til politisk fleksibilitet og politisk frihed, at der er så langsigtede målsætninger som overhovedet muligt, og i forhold til, jeg tror, man kalder det 5-årige CO 2 -budgetter, vil det være noget af det, vi gerne vil have en nøjere drøftelse af i udvalgsprocessen.
Pelle Dragsted (EL), 2025-12-18:
Den ekstra udgift kunne man have undgået, hvis et flertal her i Folketinget havde stemt for det ændringsforslag, som Enhedslisten fremlagde under andenbehandlingen, og som indebar, at vi fjernede de urimelige pensionsprivilegier, men samtidig ikke syntes, at vi så lige skulle have en kompensation i form af en lønforhøjelse.